柏拉圖嘅頭像
**科學史**fo1 hok6 si2係指科學嘅歷史。

遠古科學
----

公元前 9000 年前未有文字，但嗰時中美洲嘅人有足夠嘅植物學知識去馴養粟米。
喺發明文字之前嘅時期嗰陣，人類已經有實踐性質嘅科學。當時嘅人類已經會發明啲嘢嚟幫助自己嘅生活，好似係石器時代嘅人噉：佢哋識整架生同埋諗方法改良啲架生，雖然因為冇文字搞到佢哋嗰啲有關架生嘅知識只係有得口耳相傳，但嗰啲查實已經算得上係原始嘅工程學；例如中美洲嗰頭嘅人喺呢方面就好出名，佢哋喺公元前 9000 年嗰陣已經將粟米馴養（指令一個非人類嘅物種嘅生物變得啱人類使用）咗，用咗一啲基礎嘅植物學知識。

打後少少，有好幾個公元前嘅文明－例如係古埃及、古印度、古華夏、古典時代嘅歐洲、同埋兩河流域文明（包埋波斯）－都識得一啲科學知識：好似係用啲（冇現代咁先進嘅）方法觀察天體嘅運行同整曆法、用文獻記載一啲基本嘅生理知識、又或者係觀察同紀錄自己周圍啲動植物。雖然係噉，嗰時啲人仲未有嚴格嘅科學可言－冇文獻顯示佢哋會走去傾歸納或者係可否證性呢啲科學哲學嘅概念，所以可以話係冇科學性嘅思考呢回事。

古希臘
---

睇埋：古希臘
學者一般都認為，科學哲學嘅開端係喺公元前嘅古希臘。嗰陣時啲希臘人好興傾哲學同埋知識方面嘅話題，當中公元前 5 世紀嘅蘇格拉底（Socrates）就有喺度試緊用哲學方法理解人同政治，又有批判嗰時啲研究大自然啲學者唔夠實證，後嚟仲因為佢唔肯接受嗰時希臘人用希臘眾神解釋自然現象嘅做法，俾人當係異端份子處死。

打後少少，喺公元前 4 世紀，都係好出名嘅哲學家柏拉圖（Plato）同阿里士多德（Aristotle）就有喺度講點樣將人嘅諗嘢方法分類：佢哋提咗歸納同演繹推理嘅概念，仲有傾到兩者之間有乜嘢分別，可以話係歷史上第一次有人喺度傾科學哲學嘅概念；雖然係噉，阿里士多德佢接受少少用人做中心解釋宇宙嘅理論（客觀嘅科學應該係唔用任何人或物做中心嘅），而且又睇重用純理論性分析去了解大自然－唔會點講用實驗同觀察攞數據，所以嗰時嘅科學哲學淨係得個雛型，仲係未有乜嘢實證科學出現。

中世紀
---

一架指南車
睇埋：伊斯蘭黃金時代
喺中世紀（Middle Age；大約係 5 至 15 世之間嗰段時間）嘅時候，世界各個地區都見到科學上嘅發展，例如當時嘅伊斯蘭世界繼承咗古希臘哲學家嘅思想，喺中東多地建立咗圖書館等嘅學問組織，用實驗嘅方法收集數據嚟研究天文、醫學、化學同煉金術等各方面嘅知識；打後喺 10 世紀開始，仲出咗阿拉伯人學者用實驗嘅方法嚟研究光嘅反射同折射（早期嘅光學）等嘅大創新，俾人覺得早期實證科學嘅代表之一。後嚟俾呢啲嘢影響咗，13 世紀嘅英格蘭學者羅傑培根（Roger Bacon）寫咗好幾本書講光學同語言學等嘅學問，又提倡用實證嘅方法嚟追求知識，令到歐洲嘅實證科學成咗形。喺中世紀後橛，歐洲嘅大學由結合天主教神學同阿里士多德思想嘅經院哲學（scholasticism）主導。喺呢個時代，亞巴郎諸教（Abrahamic religions）文明－包括歐洲同伊斯蘭世界－已經搞實驗科學搞得有聲有色－雖然呢個時期嘅科學好多時仲係俾宗教限住，例如係當時啲科學家間唔中就會因為討論科學嗰陣講錯嘢，得罪啲神職人員而有麻煩。

同時屬於中世紀嘅趙宋皇朝喺各方面嘅科學度都有一定嘅發展。宋朝嘅漢人發明咗火藥，仲利用呢樣發明品整咗一啲原始嘅大炮出嚟；除咗噉，佢哋發明咗指南車，又喺數學上改進咗好多嘢，俾人覺得係華夏文明歷史上最識搞科技嘅皇朝；同西人唔同嘅係，宋人嘅科學以實用為主，好似光學或者科學哲學呢啲冇乜實際用途嘅理論性探究會少啲，但佢哋嗰啲科技仲係吸引到唔少人喺西面走嚟交流。後嚟南宋皇朝喺 13 世紀尾俾蒙古人打冧，令到中世紀華夏文明嘅科學發展停滯咗一排。

趙宋皇朝嘅科技發展主要係喺中原嗰頭：嗰陣時嶺南仲未完全成為漢人，南越人嘅文化冇咁先進，唔似得閩越人噉曉造船，即係越人响科學上稍為落後啲，冇出到咁多有料到嘅學者或者技術。雖然係噉，嗰時嘅粵廣地區學咗啲大唐同大宋嘅先進漢文化，又有搞啲工藝，所以喺科技上開始萌芽。

文藝復興
----

伽利略嘅畫像；佢俾好多人覺得佢係現代科學之父。
達爾文嘅物競天擇理論改革咗成個生物學界。
內文：文藝復興
睇埋：科學革命
文藝復興（Renaissance；1300 年至 1700 年）係歐洲嘅一個黃金時代，嗰時嘅歐洲人開始重新研究古羅馬同古希臘留落嚟啲文化遺產，令到佢哋喺藝術同思想方面有好多躍進。當中 16 至 17 世紀嘅意大利物理同天文學家伽利略（Galileo）最出位：佢用咗數學嘅概念嚟表達物理學嘅定律－呢樣嘢喺嗰時好新穎，因為佢之前嗰啲自然哲學家多數都淨係會用文字嚟寫科學定律，而好少可用精確嘅數學方程式表達。伽利略做咗好多創新嘅實驗，甚至仲挑戰當時羅馬教廷認定嘅地心說（geocentrism；話地球係宇宙中心嘅學說），最後搞到教廷唔妥佢，拉咗佢去審同軟禁，成為咗一個「因為唔服從當權者而受迫害嘅科學家」嘅典型例子。打後 16 世紀嘅法國哲學家笛卡兒（René Descartes）俾伽利略影響咗，提倡用數學嚟理解大自然，又發明咗用座標嚟計幾何嘅做法；同期嘅英國哲學家培根（Francis Bacon）寫咗好幾本有影響力嘅著作，主張自然哲學（嗰陣西人對自然科學嘅稱呼）應該係用實證做主導，又批判咗阿里士多德嘅思想，宣揚一種以「描述自然定律」為核心嘅科學方法。現代科學喺呢個時期可以算係成咗形。

呢個時期嘅嶺南地區已經做咗明朝中國嘅主要對外港口。粵人（嗰時現代廣東話已經成咗形）發展咗好多有睇頭嘅工藝技術，會將佢哋啲工藝品（例如係廣彩）賣俾西歐嘅人，而且仲因為同西歐人交流得多，出咗啲有西歐味道嘅思想流派，好似係嶺南學派噉，就會主張用「質疑」嘅方法嚟求學問。總體嚟講，呢個時期嘅嶺南同其他東亞嘅社會一樣，喺純科學方面冇乜話重要影響力，但喺科技上係有咁上下嘅水平。

啟蒙時期
----

內文：啟蒙時期
喺 17 至 18 世紀，歐洲正係處於啟蒙時期（Age of Enlightenment）－俾笛卡兒同培根啟發咗，歐洲响自然哲學上開始有大幅嘅進步，西歐諸國同俄羅斯成為咗橫掃成個世界嘅強國。英國物理學家牛頓同德國數學家萊布尼茲（Gottfried Leibniz）改革咗數學同物理學，形成咗今日嗌嘅古典力學（classical mechanics）；而後者諗咗微積分（calculus）同能量呢啲概念出嚟－兩樣都係自然哲學上嘅大突破；除此之外，萊布尼茲仲改咗吓自然哲學上用嘅字眼，唔再用啲帶有目的論（teleology；指一啲假設宇宙所有嘢都有目的嘅學說）嘅字眼嚟寫自然哲學嘢，令到現代科學更加客觀咗。最後，西人就係响呢個時期開始用「science」呢個字嚟稱呼研究大自然嘅學問。

摩登時代
----

自從喺 19 世紀頭開始，各門嘅自然科學就喺度起勢噉發展。歐美地區喺呢個時期出咗好多個有突破性嘅科學理論－好似係查理斯·達爾文（Charles Darwin）提出嘅物競天擇、熱力學定律、電磁理論同埋原子論呀噉。呢柞理論係現代科技嘅基礎－好多現代嘅科技都係要靠呢啲理論先至整到出嚟，例如係同醫學好有關係嘅細菌研究就成日都會用到物競天擇理論。除咗噉，19 世紀早期仲係社會科學嘅開端。

响同一時間，遠東地區亦都開始搞科學：日本出咗好幾個好似係野口英世（平假名：のぐち　ひでよ）噉嘅著名科學家，成為咗廿至廿一世紀世界上科學方面最出色嘅國家之一；同期嘅香港亦都開咗好幾間大學搞科研，出咗啲好似係高錕同陳易希噉喺科學上有重大成就嘅人（當中前者仲攞埋諾貝爾物理學獎），而到咗廿一世紀初，香港嘅科研喺國際上都係處於算係比較前列嘅位置；中國大陸喺科研上水平都有返咁上下。

睇埋
--

* 科學
* 科學哲學
* 科學革命

攷
-

1. ↑  Lindberg, D. C. (2010). The beginnings of Western science: The European scientific tradition in philosophical, religious, and institutional context, prehistory to AD 1450. University of Chicago Press.
2. ↑  Grant, Edward (1 January 1997). "History of Science: When Did Modern Science Begin?". *The American Scholar*. 66 (1): 105–13.
3. ↑  Matsuoka, Y. Vigouroux, Y. Goodman, M. M. Sanchez, J. Buckler, E. & Doebley, J. (2002). A single domestication for maize shown by multilocus microsatellite genotyping. Proceedings of the *National Academy of Sciences*, 99(9), 6080-6084.
4. ↑  Rochberg, Francesca (2011). "Ch.1 Natural Knowledge in Ancient Mesopotamia". In Shank, Michael; Numbers, Ronald; Harrison, Peter. *Wrestling with Nature : From Omens to Science*. Chicago: University of Chicago Press. p. 9.
5. ↑  A. Aaboe (2 May 1974). "Scientific Astronomy in Antiquity". *Philosophical Transactions of the Royal Society*. 276 (1257): 21–42.
6. ↑  Margotta, Roberto (1968). *The Story of Medicine*. New York City, New York: Golden Press.
7. ↑  R D. Biggs (2005). "Medicine, Surgery, and Public Health in Ancient Mesopotamia". *Journal of Assyrian Academic Studies*. 19 (1): 7–18.
8. ↑  Needham, J. Wang, L. & Lu, G. D. (1963). *Science and civilisation in China* (Vol. 5, p. 301). Cambridge: Cambridge University Press.
9. ↑  Lehoux, Daryn (2011). "2. Natural Knowledge in the Classical World". In Shank, Michael; Numbers, Ronald; Harrison, Peter. *Wrestling with Nature : From Omens to Science*. Chicago: University of Chicago Press. p. 39.
10. ↑  Compton, T. (1990). The trial of the satirist: poetic Vitae (Aesop, Archilochus, Homer) as background for Plato's Apology. *The American Journal of Philology*, 111(3), 330-347.
11. ↑  David C. Lindberg (2007), *The beginnings of Western science: the European Scientific tradition in philosophical, religious, and institutional context*, Second ed. Chicago: Univ. of Chicago Press.
12. ↑  Burkert, Walter (June 1, 1972). *Lore and Science in Ancient Pythagoreanism*. Cambridge, Massachusetts: Harvard University Press.
13. 1 2 3 4  Lindberg, D. (1992) *The Beginnings of Western Science Chicago*. University of Chicago Press.
14. ↑  "Bayt al-Hikmah". Encyclopædia Britannica. Retrieved November 3, 2016.
15. ↑  "Science in Islam". *Oxford Dictionary of the Middle Ages*. 2009.
16. ↑  Lindberg, D. C. (Ed.). (1980). *Science in the middle ages*. University of Chicago Press.
17. ↑  Needham, J. & Yates, R. D. (1994). *Science and Civilisation in China–Vol 5: Chemistry and Chemical Technology*, *Part 6: Military Technology: Missiles and Sieges*.
18. ↑  《漢書 · 嚴助傳》：「（閩）越方外之地，斷髮紋身之民也，以處溪谷之間，篁竹之中，習於水斗，便於用舟。」
19. ↑  〈越人底色＋移民－广府源流〉. 原著喺2017年8月9號歸檔. 喺2017年8月6號搵到.
20. ↑  Brecht, B. (2015). *Life of Galileo*. London: Bloomsbury Publishing.
21. ↑  "Galileo and the Birth of Modern Science". *American Heritage of Invention and Technology*. 24.
22. ↑  Numbers, Ronald (2009). *Galileo Goes to Jail and Other Myths about Science and Religion*. Harvard University Press. p. 45.
23. ↑  Brugger, E. Christian (2004). "Casebeer, William D. Natural Ethical Facts: Evolution, Connectionism, and Moral Cognition". *The Review of Metaphysics*. 58 (2).
24. ↑  〈《挖趣》在美國收藏廣彩瓷器〉. 原著喺2017年2月22號歸檔. 喺2017年8月7號搵到.
25. ↑  Cahan, David, ed. (2003). *From Natural Philosophy to the Sciences: Writing the History of Nineteenth-Century Science*. Chicago: University of Chicago Press.
26. ↑  Dykhuizen, D. E. (1990). Experimental studies of natural selection in bacteria. *Annual Review of Ecology and Systematics*, 21(1), 373-398.
27. ↑  Thompson, W. (1824). *An Inquiry Into the Principles of the Distribution of Wealth Most Conducive to Humane Happiness Applied to the Newly Proposed System of Voluntary Equality of Wealth*. London: Longman.
28. ↑  Lightman, Bernard (2011). "13. Science and the Public". In Shank, Michael; Numbers, Ronald; Harrison, Peter. *Wrestling with Nature : From Omens to Science*. Chicago: University of Chicago Press. p. 367.

拎
-

* Live Science: The Most Interesting Articles, Mysteries & Discoveries.

| * 睇
* 傾
* 改
科學嘅各領域 |
| --- |
| 科學哲學 · 科學教育 · 科學文獻 · 科學史 |
| 形式科學 | 
* 邏輯
* 數學（應用數學 · 統計學）
* 理論電腦科學
* 系統科學

 |
| 純科學 | 

|  |  |
| --- | --- |
| 自然科學 | 
* 物理科學（物理學 · 化學 · 地球科學 · 天文學）
* 生命科學（生物學）

 |
| 認知科學 | 
* 語言學
* 人類學
* 神經科學
* 心理學

 |
| 社會科學 | 
* 地理學
* 考古學
* 社會學
* 經濟學
* 資訊科學
* 政治學

 |

 |
| 應用科學 | 
* 計量學
* 農學同農業科學
* 工程學
* 醫學
* 運動科學
* 法證科學
* 電腦科學（AI）

 |
| 拉雜相關 | 
* 精密科學
* 硬同軟科學
* 跨學科
* 假科學
* 科技同科幻
* 科學論
* 開放科學

 |
| **睇埋**
知識論（經驗主義） · 商學 · 人文學 · 學術同學術出版 |